হ্যাঁ, রেট একটা ঠিক হওয়ার পরই নিমাই খালের জলে নেমেছিল আর ডুবতে-ডুবতে, পাইপ খুঁজতে-খুজতে একেবারেই ডুবে গিয়েছিল, ওই শনিবার ২১ জুন, বিকেলে। নিমাই যে ডুবে মরে গিয়েছে – এটা বুঝতেও তো চন্দ্র সাঁতরার কিছু সময় লেগেছিল। হঠাৎ করে নিমাই ডুবতেই-বা যাবে কেন, মরতেই-বা যাবে কেন। নিমাই? এই কেষ্টপুরের খালে? যতক্ষণ পর চন্দ্র সাঁতরার ধন্দ লেগেছে, তারপর তো সে নজর করে দেখতে চেয়েছে কচুরিপানা আর জলো জঙ্গলের মধ্যে কোথাও নিমাইয়ের কালো মাথা ভেসে ওঠে কী না। ওই নজর করতে করতে সে তো ডেকেওছে, ‘এই নিমাই, নিমাই, আরে এই নিমাই।’ তার ডাকাডাকি শুনে এক-আধজন যখন ভিড় করতে শুরু করেছে, গোলাঘাটারই লোকজন, ততক্ষণে সাঁতরা বলতে শুরু করেছে, ‘আরে নিমাই নামল একটা পাইপ তুলে আনবে বলে, আর উঠছে না। আরে, নিমাই আর উঠছে না কেন? এই নিমাই -।’